Κυρώσεις κατά της Συρίας από τον Αραβικό Σύνδεσμο
μετά την άρνηση της συριακής κυβέρνησης στην είσοδο παρατηρητών
Ο Αραβικός Σύνδεσμος ενέκρινε κυρώσεις άνευ προηγουμένου κατά της Συρίας σε απάντηση των φονικών επιχειρήσεων καταστολής που πραγματοποιεί η συριακή κυβέρνηση εναντίον των διαδηλωτών της αντιπολίτευσης. Ο Υπουργός Εξωτερικών του Κατάρ, Χαμάντ Μπιν Τζασίμ, είπε σε δημοσιογράφους στο Κάιρο την Κυριακή ότι 19 από τις 22 χώρες-μέλη του Αραβικού Συνδέσμου ενέκριναν τις κυρώσεις. Ο Λίβανος και το Ιράκ απείχαν από την διαδικασία. Τα μέτρα περιλαμβάνουν πάγωμα των συναλλαγών με την κεντρική τράπεζα της χώρας, εφαρμογή απαγόρευσης ταξιδιού σε ανώτατους σύριους αξιωματούχους και την αναστολή επενδύσεων για έργα στη Συρία. Η έγκριση των κυρώσεων αποτελεί πλήγμα για την Συρία, η οποία για αρκετό καιρό υπερηφανευόταν ότι αποτελεί προπύργιο του Αραβικού Εθνικισμού. Το ειδησεογραφικό πρακτορείο Associated Press αναφέρει ότι η Δαμασκός αντέδρασε στην ψηφοφορία του Αραβικού Συνδέσμου για την εφαρμογή των κυρώσεων, χαρακτηρίζοντας τη «προδοσία». Εκατοντάδες σύριοι πολίτες συγκεντρώθηκαν στην κεντρική πλατεία της Δαμασκού για να διαδηλώσουν εναντίον της κίνησης του Αραβικού Συνδέσμου. Οι κυρώσεις του Συνδέσμου πρόσθεσαν νέες πιέσεις στην οικονομία της Συρίας επιπλέον αυτών που είχαν δημιουργηθεί από την απαγόρευση αγοράς πετρελαίου και άλλων προϊόντων που έχουν επιβάλλει οι ΗΠΑ και η ΕΕ. Αξιωματούχοι του Αραβικού Συνδέσμου πρότειναν την εφαρμογή κυρώσεων μετά την άρνηση της Συρίας να δεχθεί το χρονικό περιθώριο που έληξε την Παρασκευή και προέβλεπε την μετάβαση παρατηρητών στη χώρα που θα έλεγχαν τις αντιδράσεις της κυβέρνησης στην εξέγερση που πραγματοποιείται. Αντιθέτως η Συρία ζήτησε διευκρινήσεις για την αποστολή των παρατηρητών. Οργανώσεις για τα ανθρώπινα δικαιώματα υποστηρίζουν ότι οι συριακές δυνάμεις ασφαλείας σκότωσαν τουλάχιστον 23 άτομα την Κυριακή σε ολόκληρη τη χώρα.